**বিশ্বকাপ বাছাইয়ে মালদ্বীপের মুখোমুখি হবে বাংলাদেশ**

২০২২ বিশ্বকাপ ফুটবলে বাছাইপর্বে প্রথম রাউন্ডের প্লে-অফে লাওস–বাধা পেরিয়ে সেবার দ্বিতীয় রাউন্ডে খেলার সুযোগ পেয়েছিল বাংলাদেশ। এবার ২০২৬ বিশ্বকাপ বাছাইয়ে বাংলাদেশ প্রথম রাউন্ডে পেয়েছে মালদ্বীপকে। খেলা হবে হোম অ্যান্ড অ্যাওয়ে ভিত্তিতে। ম্যাচ অনুষ্ঠিত হবে ১২ ও ১৭ অক্টোবর।

বৃহস্পতিবার মালয়েশিয়ার কুয়ালালামপুরে এএফসির সদর দপ্তরে এশীয় অঞ্চলের ড্রয়ে সবাই সবার প্রতিপক্ষ খুঁজে পেয়েছে।

মালদ্বীপ ফিফা র্যাঙ্কিংয়ে ১৫৪তম স্থানে রয়েছে। আর বাংলাদেশ রয়েছে ১৮৯তম স্থানে। মালদ্বীপের বিপক্ষে সাম্প্রতিক সময়ে সুখস্মৃতি রয়েছে হাভিয়ের কাবরেরার দলের। সাফ ফুটবলে গ্রুপ পর্বে ৩-১ গোলে জয় আছে।

প্রথম রাউন্ডের বাধা পেরোনো ১০টি দল দ্বিতীয় রাউন্ডে যোগ দেবে র্যাঙ্কিংয়ে এগিয়ে থাকা ২৬ দলের সঙ্গে। ৩৬ দল দ্বিতীয় রাউন্ডে খেলবে ৯ গ্রুপে ভাগ হয়ে। প্রতি গ্রুপে থাকবে চারটি দল। দ্বিতীয় রাউন্ডে উঠতে পারলে বাছাইপর্বে আরও ৬টি ম্যাচ নিশ্চিত হবে বাংলাদেশের।